Γονική παροχή είναι η παραχώρηση περιουσίας από οποιονδήποτε γονέα στο τέκνο του χωρίς κανένα αντάλλαγμα. Μπορεί να χρησιμοποιηθεί για τη μεταβίβαση οποιουδήποτε περιουσιακού είδους (π.χ. χρήματα, ακίνητα, μετοχές, αυτοκίνητα κ.α.). Με λίγα λόγια γίνεται μία σύμβαση μεταξύ γονέα και τέκνου, στην οποία ο γονέας δεν έχει καμία απαίτηση από το τέκνο και παραχωρεί οικειοθελώς το περιουσιακό αντικείμενο. Τη συναντάμε, ειδικά τα τελευταία χρόνια, κυρίως στη μεταβίβαση ακινήτων και χρηματικών ποσών.
Στις περιπτώσεις γονικής παροχής ακινήτων, πρέπει να συνταχθεί σύμβαση από συμβολαιογράφο και στη συνέχεια να καταχωρηθεί η μεταβίβαση του ακινήτου στο κτηματολόγιο. Στις περιπτώσεις κινητών (δηλαδή χρημάτων, επιταγών, ηλεκτρικών συσκευών κ.α.), η σύμβαση μπορεί να είναι προφορική και δεν απαιτείται να συνταχθεί από συμβολαιογράφο. Μπορεί επίσης να δηλωθεί στην εφορία των συμβαλλόμενων.